ഫസ്റ്റ്ബെല്ലില് നാളെമുതല് പ്ലസ് വണ് റിവിഷന് തിരുവനന്തപുരം കൈറ്റ് വിക്ടേഴ്സ് ചാനലിലൂടെ ഫസ്റ്റ്ബെല് 2.0 ഡിജിറ്റല് ക്ലാസുകളില് പ്ലസ്ടു ക്ലാസുകള്ക്ക് പകരം പ്ലസ് വണ് റിവിഷന് ക്ലാസുകളായിരിക്കും ശനിയാഴ്ചമുതല് സംപ്രേഷണം ചെയ്യുക. ആഗസ്ത് രണ്ടാം വാരത്തോടെ മുഴുവന് റിവിഷന് ക്ലാസുകളും പൂര്ത്തിയാക്കും. പ്ലസ് വണ് പരീക്ഷയ്ക്ക് ശേഷമേ പ്ലസ് ടു ക്ലാസുകള് തുടര്ന്ന് ആരംഭിക്കുകയുള്ളു. നിലവില് പൊതുവിഭാഗം ക്ലാസുകള് ഭൂരിഭാഗവും മലയാളത്തിലാണ് സംപ്രേഷണം ചെയ്തുവരുന്നത്. പൂര്ണമായും ഇംഗ്ലീഷ് മീഡിയത്തിലുള്ള ക്ലാസുകള് ശനിയാഴ്ചമുതല് സംപ്രേഷണം ചെയ്യും. ഇംഗ്ലീഷ് മീഡിയം വിഭാഗത്തിലെ കുട്ടികള്ക്ക് ഒരു വിഷയത്തിലെ നിശ്ചിത എണ്ണം ക്ലാസുകള് കണ്ടതിനുശേഷം അതിന്റെ സംഗ്രഹം പൂര്ണമായും ഇംഗ്ലീഷില് കാണാനുള്ള അവസരമാണ് ഒരുക്കുന്നത്. ഇംഗ്ലീഷ് മീഡിയം ക്ലാസുകളുടെ തുടക്കം എന്ന നിലയില് ശനിയാഴ്ച ഒന്നുമുതല് ഏഴുവരെ ക്ലാസുകളിലേക്കുള്ള പതിനഞ്ചു ക്ലാസാണ് സംപ്രേഷണം ആരംഭിക്കുന്നത്. ഫോക്കസ് ഏരിയ അധിഷ്ഠിതമാക്കിയുള്ള റിവിഷന് ക്ലാസുകളുടെ സംപ്രേഷണം ഓരോ വിഷയവും അര മണിക്കൂര് ദൈര്ഘ്യമുള്ള ശരാശരി മൂന്നു ക്ലാസുകളായാണ് നടത്തുക. റിവിഷന് ക്ലാസുകള്ക്കൊപ്പം ഓഡിയോ ബുക്കുകളും തയ്യാറാക്കിയിട്ടുണ്ടെന്നും ഇതിനു പുറമെ പൊതുപരീക്ഷയ്ക്ക് മുമ്ബായി ലൈവ് ഫോണ്ഇന് ക്ലാസുകള് നടത്തുമെന്നും കൈറ്റ് സിഇഒ കെ അന്വര് സാദത്ത് അറിയിച്ചു. എംപി 3 ഫോര്മാറ്റിലുള്ള ഒരു മണിക്കൂറില് താഴെ ദൈര്ഘ്യമുള്ള ഓഡിയോ ബുക്കുകള് ഒരു റേഡിയോ പ്രോഗ്രാം കേള്ക്കുന്ന പ്രതീതിയില് പല തവണ കേട്ട് പഠിക്കാന് കുട്ടികള്ക്ക് സഹായകമാകും. ഇംഗ്ലീഷ് മീഡിയം ക്ലാസുകളും റിവിഷന് ക്ലാസുകളും ഓഡിയോ ബുക്കുകളുമെല്ലാം www.firstbell.kite.kerala.gov.in പോര്ട്ടലില് ലഭ്യമാകും.